b'\n_START_ARTICLE_\nAuksapir\xc5\xa1tis\n_START_SECTION_\nFilmavimas\n_START_PARAGRAPH_\nFilmo re\xc5\xbeisieriumi buvo pasirinktas Guy Hamiltonas po to, kai prodiuseriai nesusitar\xc4\x97 d\xc4\x97l honoraro su ankstesni\xc5\xb3 film\xc5\xb3 k\xc5\xabr\xc4\x97ju Terence Youngu. Hamiltonas nutar\xc4\x97, kad Bondas neturi b\xc5\xabti pana\xc5\xa1us \xc4\xaf supermen\xc4\x85, tod\xc4\x97l reikia suteikti daugiau galios jo prie\xc5\xa1ininkams. Jis buvo pa\xc5\xbe\xc4\xafstamas su Bondo persona\xc5\xbeo k\xc5\xabr\xc4\x97ju Ianu Flemingu, su kuriuo kartu tarnavo Pirmojo pasaulinio karo metu. Be to, Hamiltonui buvo pasi\xc5\xablyta re\xc5\xbeisuoti pirm\xc4\x85j\xc4\xaf film\xc4\x85 \xe2\x80\x9eDaktaras Ne\xe2\x80\x9c, ta\xc4\x8diau jis atsisak\xc4\x97._NEWLINE_B\xc5\xabtent nuo \xe2\x80\x9eAuksapir\xc5\xa1\xc4\x8dio\xe2\x80\x9c neatsiejama film\xc5\xb3 dalimi tapo \xc4\xafvair\xc5\xabs naujovi\xc5\xa1ki ginklai. Hamiltono iniciatyva persona\xc5\xbeas Q tapo labiau komi\xc5\xa1kas ir \xc5\xa1is jo santykis su agentu 007 buvo perkeliamas i\xc5\xa1 vieno filmo \xc4\xaf kit\xc4\x85._NEWLINE_Scenarij\xc5\xb3 filmui, kaip ir pirmiems dviem, para\xc5\xa1\xc4\x97 Richardas Mainbaumas, ta\xc4\x8diau prodiuseriui Harry Salzmanui jis nepatiko, tod\xc4\x97l buvo pakviestas Paulas Dehnas, kad \xe2\x80\x9epa\xc5\xa1alinti briti\xc5\xa1kus akcentus\xe2\x80\x9c. Tai suk\xc4\x97l\xc4\x97 Seano Connery nepasitenkinim\xc4\x85 ir Mainbaumas buvo sugr\xc4\x85\xc5\xbeintas atgal._NEWLINE_Po to, kai filmavimo aik\xc5\xa1tel\xc4\x97je Seanas Connery patyr\xc4\x97 nugaros traum\xc4\x85, jis i\xc5\xa1sider\xc4\x97jo, kad gaus 5 procentus nuo kiekvieno Bondo serijos filmo, kuriame vaidins, pajam\xc5\xb3. Be to, filme 007 pirm\xc4\x85 kart\xc4\x85 atsis\xc4\x97do u\xc5\xbe Aston Martin vairo ir \xc5\xa1i ma\xc5\xa1ina v\xc4\x97liau imta tapatinti su Bondo persona\xc5\xbeu. \xc5\xa0iame filme tai buvo Aston Martin DB5 kup\xc4\x97, kurios pasirinkimas buvo lemtas to, jog tai buvo naujausias brit\xc5\xb3 pagamintas sportinis automobilis.\n_START_SECTION_\nMuzika\n_START_PARAGRAPH_\nFilmas tapo pirmuoju Bondo serijoje, kuriame titulin\xc4\x97 daina atliekama ekrane rodant \xc4\xaf\xc5\xbeanginius titrus. V\xc4\x97liau tai tapo tradicija, kuri buvo pa\xc5\xbeeista tik filme \xe2\x80\x9eJos Didenyb\xc4\x97s slaptojoje tarnyboje\xe2\x80\x9c._NEWLINE_Titulin\xc4\x99 dain\xc4\x85 atlieka Shirley Bassey, v\xc4\x97liau ji \xc4\xafra\xc5\xa1\xc4\x97 pagrindines dainas dar dviem serijos filmams: \xe2\x80\x9eDeimantai am\xc5\xbeiams\xe2\x80\x9c ir \xe2\x80\x9eMunreikeris\xe2\x80\x9c. Tekst\xc4\x85 \xe2\x80\x9eGoldfinger\xe2\x80\x9c para\xc5\xa1\xc4\x97 Anthony Newley ir Leslie Bricusse, o muzik\xc4\x85\xc2\xa0\xe2\x80\x93 Johnas Barry. Pirm\xc4\x85j\xc4\x85 dainos versij\xc4\x85 \xc4\xafdainavo Newley, ta\xc4\x8diau filme skamba Bassey balsas. Daina tapo populiari ir Billboard Hot 100 s\xc4\x85ra\xc5\xa1e pasiek\xc4\x97 5 viet\xc4\x85. Filmo garso takelis pasiek\xc4\x97 14 viet\xc4\x85 Jungtin\xc4\x97s Karalyst\xc4\x97s album\xc5\xb3 s\xc4\x85ra\xc5\xa1e ir 1 viet\xc4\x85 JAV, i\xc5\xa1silaik\xc4\x99s 70 savai\xc4\x8di\xc5\xb3 Billboard 200.'